किश लोक मर्हक्खे लाने च विश्वास गै नेईं करदें। ओह् जनेह् है न, उआं गै दुनियां दे सामनै रौह्ना चांह्दे न। इक मश्हूर कवि हे। अपना हर बोल ओह् गालियें कन्ने सजाइयै कढदे हे, अश्कै उंदे बोल नेईं, कोई बड़ी शैल तस्वीर ऐ, तै उंदियां गालां उस तस्वीरा दा हाशिया। इक कान्फ्रैंस्स च हिस्सा लैने आस्तै ओह् दिल्ली गे। उत्थें इक मीटिंग च उं’दा भाशन हा। उं’दे साथियें उ’नेंगी समझाया, ‘माह्-राज, जलसे च बड़े मन्ने-परमन्ने दे लोक होने न। उं’दे सामनै कोई नेही गल्ल नेईं करेओ जिस करी साढ़ी सारें दी हासोआनी होऐ।’ उ’नें बड़े शांत मनै ने परता दित्ता, ‘में मूलै नेहा मूर्ख ते नेईं।’ जलसा शुरू होआ। जिसलै उं’दी बोलने दी बारी आई तां उं’दे साथियें दे कालजे ध्रुक्क-ध्रुक्क करन लगी पे। उनें अपने साथियें पासै दिक्खेआ, ते उं’दियें नजरें च बैठे दे डरै गी समझियै, नजरें कन्ने गै अपने साथियें गी नचिंत्त होने आस्ते आखेआ। भाशन उ’नें बड़े ध्रोते दे ढंगै कन्ने शुरू कीता। हैऽ ते विद्वान हे। उं’दियां गल्लां सुनियै लोकें खुश होइयै ताड़ियां मारियां। उं’दे साथी बी बड़े खुश हे। पर उ’नें ताड़ियें जियां कम्म खराब करी ओड़ेआ। ओह् जोशै च आई बोल्लन लगे, ते फ्ही बोलदे-बोलदे जिसलै तौले-नेही उ’नेंगी ठीक शब्द नेईं लब्भा तां सैह्बन गै उं’दें मूंहां चा ऊऐ बोल निकलन लगे जिं’दे बारै साथियें ठाकेआ हा। उं’दे साथियें उं’दे घटन्ने दे पौंचे गी खिच्चेआ, पर ओह् कुत्थें सुनने आह्ले हे। आखन लगे, ‘में अपने आपै गी रोकेआ ते बड़ा हा, पर इक बारी गाल निकली गेई ऐ तां हून चलन देओ। घट्ट कोला घट्ट भाशण ते स्वभावक लब्भग!’